Polisie ontken topbeampte is ‘in hegtenis geneem’Argieffoto Die Suid-Afrikaanse Polisiediens (SAPD) het Sondag gesê hy het met skok en algehele ongeloof kennis geneem van ŉ valse nuusstorie wat versprei word waarin beweer word dat ŉ generaal-majoor in die polisiediens in hegtenis geneem is nadat gesteelde juweliersware in sy besit gevind is. Brig. Vishnu Naidoo, woordvoerder van die polisie, het in ŉ verklaring gesê die storie is glo op ŉ vals nuuswebwerf geplaas. In die storie word beweer dat ŉ klopjag deur ŉ “nasionale span” uitgevoer is op die huis van ŉ generaal-majoor verbonde aan die presidensiële beskermingseenheid. Volgens die valse nuusberig is die generaal-majoor en een van sy vennote in hegtenis geneem en is daar op verskeie goedere beslag gelê, na bewering in opdrag van die waarnemende nasionale polisiekommissaris. “Die SAPD ontken al die bewerings wat in die betrokke artikel gemaak word – dit is vals en misleidend,” het Naidoo gesê. “Sulke valse inligting is onverantwoordelik, onaanvaarbaar en vernederend teenoor die generaal-majoor, die waarnemende nasionale polisiekommissaris en die SAPD in sy geheel en word ten sterkste veroordeel.” Naidoo het gesê die “nuusberig” word beskou as ŉ opsetlike poging om die senior polisiebeampte in oneer te bring. “Sosiale media is ŉ bruikbare medium vir die gemeenskap én die polisie. Die fopnuus en verspreiding van fopnuus wat ons deesdae al meer sien, veroorsaak nie net paniek in ons gemeenskappe nie, maar mors ook die polisie se tyd en hulpbronne. Terwyl staatshulpbronne gebruik word om fopnuus na te gaan en te verifieer, word die polisie weerhou van hul grondwetlike verpligtinge om misdaad te voorkom, na te spoor en te bestry en dit is ŉ onuithoudbare situasie.” Naidoo het gewaarsku dat mense wat valse inligting op sosiale media versprei, ondersoek en vervolg sal word op dieselfde wyse wat mense vervolg word wat valse klagtes by die polisie indien.